Ilman huoltajaa Suomeen saapunut alaikäinen majoitetaan vastaanottolain mukaisesti vastaanottojärjestelmän alaiseen ryhmäkotiin, tukiasuntolaan tai muuhun lapselle tarkoitettuun majoituspaikkaan. Perustelluista syistä lapsi tai nuori voi majoittua myös sukulaisten tai muiden läheisten kanssa aikuisten ja perheiden vastaanottokeskukseen. Tietyin edellytyksin lapsi voi asua myös yksityismajoituksessa.
Ryhmäkoti tai vastaanottokeskus vastaa sosiaali- ja terveydenhuollon palvelujen järjestämisestä.
Kotikunnan saaneen lapsen ja nuoren tarvitsemien sosiaali- ja terveydenhuollon palveluiden järjestämisestä vastaa hyvinvointialue. Asuminen siihen liittyvine tukipalveluineen järjestetään perheryhmäkodissa, tuetussa asumisessa, perhesijoituksessa tai muulla asianmukaisella tavalla.
Kuntalaisena ilman huoltajaa olevalla lapsella tai nuorella on oikeus saada kaikkia niitä palveluja, jotka ovat muidenkin kunnan asukkaiden käytettävissä. Oikeus tukipalveluihin arvioidaan yksilökohtaisesti.
Tilapäisen suojelun piirissä olevalla lapsella on myös aina oikeus lastensuojelulain mukaisiin palveluihin ja tukitoimiin, mikäli hänen palvelutarpeensa sitä edellyttää.